Historical marker in Floyd, Virginia by Jarek Tuszyński (user:Jarekt) is licensed under CC BY 3.0
Is Floyd age friendly? Andries Vermeulen - Elke mens trap 'n spoor
Met die aankoms vanaand by Die Blou Hond kan jy aanvoel dat hierdie ‘n onvergeetike vertoning gaan wees. Met die glimlaggende warm verwelkoming van Die Blou Hond personeel en die reuk van Casa Toscana se smullekker buffet wat in die lug hang kan jy nie anders as om terug te sit en te begin ontspan nie.
Die legendariese akteur & sanger Philip Moolman betree die verhoog en heet die gaste welkom en met “Lekker Verjaar” in die styl van “O Solo Mio” wakker hy die gehoor se lagspiere aan, gevolg deur ‘n medley van legendariese Suid Afrikaanse liedjies. Met sy merkwaardige humorsin en verhoogpersoonlikheid lewer Philip die perfekte verwelkoming en begin die vertoning vir die aand. Hy stel ook die gehoor voor aan die voorprogram kunstenaar, Mari Bosman. Mari Bosman neem haar plek in op die verhoog agter haar kitaar. Die Kaapse nooi deel onmiddellik haar aangename humorsin met die gehoor. Sy wen hul harte met liede uit haar eie pen en waarvan sy die bestaan staaltjies deel, soos: “Skakerings”, “Man soos My Pa” – waarvan die musiek video te siene is op YouTube & “Vat My Terug”, wat gebaseer is op haar Oupa. Mari se musiek vind aanklank by die gehoor deurdat hulle hulself kan vereenselwig met dit. Haar stem is ongelooflik en haar vokale beheer uit die boonste rakke. Kyk gerus uit vir Mari se musiek want sy is ‘n kunstenaar wat met ‘n fyn oog dop gehou moet word.
Nadat al die ‘honde op die werf’ hul draaie geloop het en die “waterbakke” gevul is het dit tyd geword vir die man van die uur, Andries Vermeulen. Andries Vermeulen heet sy gehoor welkom by die vertoning en met sy eerste paar woorde het hy die gehoor vasgenael op hul sitplekke met glimlagte so breed soos die horison. Hy deel hoogs vermaaklike stories van sy lewensverhaal, wat mens alledaagse dinge in ‘n baie meer humoristiese lig laat sien. Tesame met sy verhale lewer hy huldeblyke aan ou-bekende storievertellers soos Tolla van der Merwe wat nooit vergete sal gaan nie. Tydens sy vertoning streel hy die gehoor se ore met liedjies wat te hore gaan wees op sy nuwe album en een of twee vanaf sy vorige albums. Hy sing voort met musiek wat jou laat terugdink aan die dae toe jy as meisiekind op jou pa se voete gedans het oor die meel-gestrooide dansvloer op die maat van legendariese liede, tesame met ‘n paar van “Neil Diamond” se bekendes en n goeie paar “Golden Oldie Country” liede. Sy vertoning laat die gehoor nie net lekker saamsing nie, maar ook saam lag, saam bewonder en saam glo. Daar is egter soveel meer aan die uitsonderlike kunstenaar as TV Aanbieder, Sanger en Storieverteller, ‘n dieper kant, ‘n Christelike kant. Deur sy lewens verhaal neem hy die gehoor se hand en wakker daardie geloofsvlam binne in elkeen aan. Hy wys ons dat ons nooit alleen is nie en dat ons tesame met die Here spore trap elke liewe dag. Hy herinner ons aan die groot en klein seëninge wat teenwoordig is en dat ons nooit alleen staan nie ongeag die situasie waarin ons onself bevind. Met sy lied “God Se Skouers” herinner hy ons aan God se beloftes. Andries neem sy gehoor op ‘n onvergeetlike reistog deur musiek, verhale, geloof en humorsin. Hy is waarlik ‘n unieke kunstenaar.
Philip Moolman, Mari Bosman & Andries Vermeulen en sy span verdien ‘n klipharde Blou Hond blaf & tjank. Loer gerus na ons webwerf vir meer besonderhede oor opkmende vertonings. ** Blog - Vasti Lourens / Fotos - Deon van Wyk **